Oznámenie Komisie Európskemu parlamentu podľa článku 251 ods. 2 druhého pododseku Zmluvy o ES týkajúce sa spoločnej pozície Rady k prijatiu nariadenia Európskeho parlamentu a Rady, ktorým sa určuje jednotný postup schvaľovania potravinárskych prídavných látok, potravinárskych enzýmov a potravinárskych aróm /* KOM/2008/0145 v konečnom znení */





[pic] | KOMISIA EURÓPSKYCH SPOLOČENSTIEV | Brusel, 11.3.2008 KOM(2008) 145 v konečnom znení 2006/0143 (COD) OZNÁMENIE KOMISIE EURÓPSKEMU PARLAMENTU podľa článku 251 ods. 2 druhého pododseku Zmluvy o ES týkajúce sa spoločnej pozície Rady k prijatiu nariadenia Európskeho parlamentu a Rady, ktorým sa určuje jednotný postup schvaľovania potravinárskych prídavných látok, potravinárskych enzýmov a potravinárskych aróm (predložená Komisiou) 2006/0143 (COD) OZNÁMENIE KOMISIE EURÓPSKEMU PARLAMENTU podľa článku 251 ods. 2 druhého pododseku Zmluvy o ES týkajúce sa spoločnej pozície Rady k prijatiu nariadenia Európskeho parlamentu a Rady, ktorým sa určuje jednotný postup schvaľovania potravinárskych prídavných látok, potravinárskych enzýmov a potravinárskych aróm 1. VÝCHODISKOVÁ SITUÁCIA Dátum predloženia návrhu Európskemu parlamentu a Rade (dokument KOM(2006) 423 v konečnom znení – 2006/0143(COD): | 28. júla 2006 | Dátum stanoviska Európskeho hospodárskeho a sociálneho výboru: | 25. apríla 2007 | Dátum stanoviska Európskeho parlamentu, prvé čítanie: | 10. júla 2007 | Dátum predloženia pozmeňujúceho a doplňujúceho návrhu: Dátum politickej dohody: | 24. októbra 2007 17. decembra 2007 | Dátum prijatia spoločnej pozície: | 10. marca 2008 | 2. CIEĽ NÁVRHU KOMISIE V rámci úsilia, ktoré sa vyvíja v záujme zlepšenia kvality právnych predpisov Spoločenstva na základe integrovaného prístupu v celom potravinovom reťazci, Komisia v Bielej knihe o bezpečnosti potravín oznámila svoj zámer aktualizovať a doplniť súčasné právne predpisy o potravinárskych prídavných látkach a arómach, ako aj zaviesť osobitné ustanovenia o potravinárskych enzýmoch. Cieľom tohto návrhu je zabezpečiť správne fungovanie vnútorného trhu a zároveň zaručiť vysokú úroveň ochrany ľudského zdravia, pokiaľ ide o potravinárske prídavné látky, potravinárske enzýmy a potravinárske arómy. Z tohto dôvodu je cieľom návrhu ustanoviť jednotný centralizovaný, účinný, praktický a transparentný postup schvaľovania založený na posúdení rizík, ktoré vykonáva Európsky úrad pre bezpečnosť potravín (EFSA), a na systéme riadenia rizík, do ktorého Komisia zasahuje v rámci regulačného postupu vo výboroch (komitologický postup). Týmto návrhom sa Komisia poveruje úlohou na základe vedeckých posúdení EFSA vypracovať, viesť a aktualizovať všeobecný zoznam Spoločenstva pre každú kategóriu príslušných látok. Zaradenie látky do jedného z týchto zoznamov znamená, že jej používanie je všeobecne povolené a môžu ju používať všetky hospodárske subjekty v Spoločenstve. 3. PRIPOMIENKY K SPOLOČNEJ POZÍCII 3.1. Všeobecná pripomienka Komisia podporuje spoločnú pozíciu, ktorú Rada prijala 10. marca 2008. Je v súlade s cieľmi a prístupom, ktorý zvolila Komisia vo svojom pôvodnom návrhu, a zohľadňuje zásady viacerých pozmeňujúcich a doplňujúcich návrhov Európskeho parlamentu. 3.2. Pozmeňujúce a doplňujúce návrhy Európskeho parlamentu prijaté v prvom čítaní Pozmeňujúce a doplňujúce návrhy prijaté Komisiou, ktoré sú v súlade so spoločnou pozíciou Pokiaľ ide o rozsah pôsobnosti navrhovaného nariadenia o jednotnom postupe schvaľovania, v spoločnej pozícii (článok 1) sa uvádza, že nariadenie sa nevzťahuje na dymové arómy, ktoré sú predmetom úpravy nariadenia Európskeho parlamentu a Rady (ES) č. 2065/2003. Tým sa zohľadňuje pozmeňujúci a doplňujúci návrh Európskeho parlamentu (ďalej len „EP“) č. 12 prijatý v prvom čítaní. V súvislosti s dôvernosťou sa v spoločnej pozícii uvádza, že žiadne informácie, ktoré sa týkajú bezpečnosti látky vrátane toxikologických údajov, štúdií o bezpečnosti a nespracovaných údajov ako takých, by nemali byť dôverné (odôvodnenie 16). Touto zmenou sa zohľadňujú myšlienky uvedené v pozmeňujúcom a doplňujúcom návrhu EP č. 8. V spoločnej pozícii (článok 6 ods. 3) sa uvádza, že lehotu na predloženie stanoviska EFSA možno predĺžiť aj vtedy, keď žiadatelia poskytujú doplňujúce informácie z vlastnej iniciatívy; táto možnosť by však mala byť obmedzená na existenciu osobitných dôvodov podľa článku 10. Táto zmena je v súlade s pozmeňujúcim a doplňujúcim návrhom EP č. 25. Články 8, 10 a článok 12 ods. 3 spoločnej pozície boli pozmenené s cieľom zvýšiť transparentnosť ; tieto zmeny sú obsiahnuté v pozmeňujúcich a doplňujúcich návrhoch EP č. 27, 28 a 32. Odôvodnenia 21, 22, 23 a 24 a články 7 a 14 spoločnej pozície boli pozmenené s cieľom zaviesť regulačný postup s kontrolou a vo všeobecnosti zjednotiť navrhované nariadenie s rozhodnutím Rady 2006/512/ES, ktorým sa mení a dopĺňa rozhodnutie 1999/468/ES, ktorým sa ustanovujú postupy pre výkon vykonávacích právomocí prenesených na Komisiu. Tieto ustanovenia sú v súlade s pozmeňujúcimi a doplňujúcimi návrhmi EP č. 34, 35, 36 a 37, ktoré sa týkajú tejto otázky, líšia sa však v tom, že v spoločnej pozícii je zahrnutá možnosť využiť v niektorých prípadoch skrátenie lehôt. S výnimkou skráteného konania, ktoré bolo zavedené pre prípad konkrétneho ohrozenia ľudského zdravia, sa tento aspekt do zmeneného a doplneného návrhu Komisie nepremietol. Pozmeňujúce a doplňujúce návrhy nezapracované do spoločnej pozície, ktoré však Komisia v zmenenom a doplnenom návrhu prijala v pôvodnom znení alebo po preformulovaní: V pozmeňujúcom a doplňujúcom návrhu č. 1 EP objasnil, že pri vykonávaní politík Spoločenstva je potrebné zabezpečiť aj vysokú úroveň ochrany životného prostredia . Táto zásada je už zahrnutá vo všeobecnom potravinovom práve (nariadenie (ES) č. 178/2002); Komisia tento pozmeňujúci a doplňujúci návrh vo svojom zmenenom a doplnenom návrhu prijala. Pozmeňujúcimi a doplňujúcimi návrhmi EP č. 3, 9, 10, 19 a 21 sa posilňujú zásady transparentnosti a poskytovania informácií, ktoré boli zakotvené ako základné zásady už v návrhu Komisie. Z tohto dôvodu boli prevzaté do zmeneného a doplneného návrhu. Pozmeňujúcim a doplňujúcim návrhom EP č. 22 sa predlžuje lehota na predloženie stanoviska EFSA zo šiestich na deväť mesiacov. Tento návrh bol akceptovaný a zapracovaný do zmeneného a doplneného návrhu. Pozmeňujúce a doplňujúce návrhy č. 2 a 6 sú prevažne redakčnými zmenami, zatiaľ čo pozmeňujúcim a doplňujúcim návrhom č. 4 sa objasňuje, že aby mohla byť látka schválená, musia byť splnené kritériá stanovené v právnych predpisoch každého potravinárskeho odvetvia, a v pozmeňujúcom a doplňujúcom návrhu č. 5 sa objasňuje, že vedecké posúdenie látky musí byť nezávislé. Komisia tieto pozmeňujúce a doplňujúce návrhy prevzala do svojho zmeneného a doplneného návrhu. 3.3. Nové ustanovenia, ktoré zaviedla Rada Na rozdiel od Európskeho parlamentu Rada zachovala lehotu deviatich mesiacov od zverejnenia stanoviska EFSA, v ktorej Komisia predloží návrh opatrenia, ktorým sa aktualizuje zoznam Spoločenstva. Na objasnenie potreby zachovania tejto lehoty však Rada do spoločnej pozície doplnila odôvodnenie 9, v ktorom sa uvádza, že táto deväťmesačná lehota je v niektorých prípadoch potrebná na to, aby Komisia mohla uskutočniť dostatočné konzultácie so zainteresovanými stranami. Táto lehota môže byť pravdaže kratšia v závislosti od charakteru navrhovaného opatrenia. V odôvodnení 10 spoločnej pozície sú podrobnejšie objasnené jednotlivé lehoty v rámci postupu. Uvedené pozmeňujúce a doplňujúce návrhy sú v súlade s návrhom Komisie a môžu byť prijaté. V spoločnej pozícii (odôvodnenie 12) sa ďalej uvádza, že ďalšími opodstatnenými faktormi , ktoré je potrebné zohľadniť pri rozhodnutí o riadení rizika, pokiaľ ide o zaradenie či nezaradenie látky do zoznamu Spoločenstva, sú spoločenské, hospodárske, tradičné, etické a environmentálne faktory a realizovateľnosť kontrol. Tieto faktory už boli uvedené vo všeobecnom potravinovom práve a ich zopakovanie v navrhovanom nariadení pôvodný návrh posilňuje. Komisia ho môže prijať. Viaceré zmeny v článkoch 2, 3, 6 a 9 sú prevažne redakčnými zásahmi, ktorými sa objasňujú praktické stránky schvaľovacieho postupu a úlohy jednotlivých aktérov. Niektoré zmeny v článkoch 12 a 15 sú technickej povahy a navrhované nariadenie upresňujú. Tieto zmeny sú v súlade s podstatou návrhu a možno ich prijať. 4. ZÁVER Komisia zastáva názor, že spoločná pozícia v plnej miere odráža kľúčové prvky jej pôvodného návrhu, ako aj podstatu mnohých pozmeňujúcich a doplňujúcich návrhov Európskeho parlamentu prijatých v prvom čítaní. Komisia preto podporuje spoločnú pozíciu, ktorú Rada jednomyseľne prijala.